લોકલ ટ્રેનોમાં રાત્રે કેટલીયે વાર લૂંટના બનાવો બનતા હોય છે, પરંતુ હવે તો દિનદહાડે પણ ખુલ્લેઆમ લૂંટફાટના બનાવો વધી રહ્યા છે. થોડા દિવસ પહેલાં બોરીવલીના પ્લૅટફૉર્મ-નંબર આઠ પરથી સાંજે ૪.૩૫ વાગ્યે ઊપડતી ચર્ચગેટ જતી સ્લો ટ્રેન ૪.૩૭ વાગ્યે બોરીવલી અને કાંદિવલી વચ્ચે સિગ્નલ આવતાં ઊભી રહી ગઈ હતી. એ વખતે ત્રણ યુવાનો મહિલાઓના ડબ્બામાં ચડી ગયા. એમાંના એક યુવાને ડબ્બામાં બેસેલી ૨૮ વર્ષની એક ગુજરાતી યુવતીને ચાકુ બતાવીને વીસ હજાર રૂપિયાની સોનાની ચેઇન અને બાવીસ વર્ષની મહારાષ્ટ્રિયન યુવતીનો પંદર હજાર રૂપિયાનો મોબાઇલ તફડાવ્યાં હતાં. આ જ ડબ્બામાં બેસેલાં સાંતાક્રુઝનાં ૪૯ વર્ષનાં જયશ્રી ચિત્રોડા પાસે જ્યારે તે યુવાન ચાકુ લઈને આવ્યો ત્યારે ડર્યા વગર તેમણે તેનો સામનો કર્યો હતો અને તે ત્રણેને ટ્રેનમાંથી ભગાડી મૂક્યા હતા.